url: =ZEISU’ PHUH PAWLPI-Rev.Dr. Dam Suan Mung – FGA Tulsa\nOctober 20, 2019 Comments Off on ZEISU’ PHUH PAWLPI-Rev.Dr. Dam Suan Mung Zokam FGAIM\nHih pawlpi pen beem (Zero) sang a niamzaw lai, a dawhkhiatna (Minus) tawh kipan pawlpi hi. Topa in kum (32) sung tawntung hong tonpih ahih manin Topa’ min ka phat hi. Kum (32) sung thungetna tawh ahi zongin, piakkhiatna tawh ahi zongin, lampi khatpeuh tawh a kihel mite khempeuh tungah thupha om ta hen.\nZogam ah ka om lai-in Yangon ah pawlpi kipan ding, cih ka gen teh kuamah in hong uppih lo uh hi. Pawlpi upate in “Sum bangzah nei a, kipat sawm nahi hiam? hong ci uh hi. Zogam ah hong kiit ahih manin Yangon pai ding kuamah in hong phal lo uh hi. Sum Ks. 10000/- leitawi-in tua tawh Yangon ka zuansuk uh hi. Mandalay ah nipi kal khat sung thugenna ka neih sungin kumpite in 75, 35, 25 dangkalaite sisak ahih manin ka sum leitawi teng laidal mawkmawk hong suak hiau hi. Ka lungsim sungah hih ka vision pen Topa’ kiang pan hilo ahi tam, cih khawng zong ka ngaihsun man hi. Yangon ah pawlpi mi 10000 nei ding cih ka gen ciangin Zogam-a ka Pasian’ nasepih teng, tanau teng in, “Huih lakah taihinn lam sawm nahi hiam? hong ci ciat uh hi. Mi tampite in vision nei sam uh hi. Ahi zongin mite in tha a piakloh uh ciangin tua a vision khiam thei uh hi. Kei tha hong pia omlo, hong huh le hong panpih zong omlo hi. Ka leiba Ks. 10000/- teng bangci lohkik ding cih ka lung buai man hi. Pasian pen lungsim tamzante, cih nading theilote, mailam ading lamet beite hong nusia lo hi. I nuntakna sungah khua hong mialkha zongin Pasian in tua khuamialpi teng hong vengsak a, lametna hong neisak hi.\nMate 16:18 ah Topa Zeisu in, “Hih suang tungah ka pawlpi ka lam ding hi. Hih pawlpi Hell kongkhakte in zo lo ding hi,” ci hi. Pasian in kei sungah lametna thak hong guan hi. Topa in “Hih suang tungah” cih kammal tam veipi tak hong gen hi. Tua suangpi in Zeisu Khazih ahi hi. Na dangte a kikhel phial zongin Zeisu kikhel ngeilo hi. Amah in mihingte’ kihtak lianpen ahi sihna zo-in thokik a, zanni, tuni, le a tawntungin kikhel lo hi. Pawlpi i cih pen suangpi ahi Zeisu sungah a kilam pawlpi ahih ding thupi hi.\nPawlpi pawlkhat pen tanau vai tawh a kiphut ahi hi. Hih dan pawlpite tanau vai mah tawh buaikik lel ding uh a, pawlpi sungah mimal kitelkhialhna tuamtuam hong om ding hi. Minam vai tawh a kiphut pawlpi pawlkhat zong om hi. Tua bang pawlpi cidam theilo, khangto theilo hi. Mi pawlkhat in pawlpi mi tam ding thupi sak uh hi. Pawlpi mi tam ding ut mah hi hang. Ahi zongin pawlpi mi tam mahmah napi, Zeisu a kihel loh sangin pawlpi mi a tawmhangin Zeisu a kihel ding thupi zaw hi. Mi pawlkhat in ko pawlpi sungah mihau tam kei, ci uh hi. Phamawh masa kei. Pawlpi sungah sum kisam mah hi. Sum a om hangin Zeisu om kei leh a mawknapi hi. Zeisu in, “Ke’n ka pawlpi sum tungah kilam ding hong ci ka hiam” hong ci hi. Sum a thupi hilo a, Zeisu a thupi hi zaw hi. Pawlkhat in ko pawlpi sungah pilna nei tam kei, ci thei uh hi. Pilna a thupi hi masa kei, Zeisu a thupi hi. Pawlkhat leuleu in ka pawlpi doctrine hoih hi, ci-in a pawlpi doctrine uh kisialhpih uh hi. Doctrine a hoih hangin Zeisu hong kihel kei leh a mawknapi hi ding hi. Zeisu a bulphuh pawlpi hih ding thupi hi. Sum a om kei zongin Zeisu om peuh leh pawlpi khangto lel hi.\nBiakinn kong gei ah khutdawh ngen khat om hi. Amah in Pitazuh le Zawhang a muh ciangin sum pia dingin lamen ahih manin a mai uh ento hi. Pitazuh in, “Kham leh ngun ka nei kei uh hi. Ka neih uh Zeisu min tawh tho in la, kalsuan in,” a cih teh tua pa thakhatin damin kalsuan hi. Mite in lamdang sa ciat uh hi. Hih pa kua’ damsak hiam, ci-in kidong uh hi. Hua ngabengpa’ damsak hi, ci uh hi. Peter in, “Note in singlamteh tungah na thah uh Nazazet khuami Zeisu sihna pan thokik a, tua Zeisu’ min tawh damna a ngah hi,” ci uh hi. Tua ni-in mi 5000 piangthak uh hi.\nSum haksatna thuakin zanin ihmu thei lo-in ka lungkham mahmah laitakin Topa in,”Mungtawng aw, nang’ kisappenin sum hi masa kei, Kha Siangtho sathau nilhna hi,” ci-in hong hopih hi. Topa’ hong hopihna tu ni-in hong tangtung ahi hi. Tu ni-in eite’ kisappen in Kha Siangtho sathau nilhna hi. Kha Siangtho in sathau hong nilh khit ciangin Zeisu’ min tawh a kalsuan dingte ihi hi. Topa Zeisu in, “Mungtawng aw, ka pawlpi keima’n ka lam ding hi,” hong ci hi. Mi tampite in Pasian’ sep ding teng kisep sawm hi. Pasian’ nasep pen Pasian bek mah seemsak ni. E’n va seem kha kei ni. Tua Pasian’ nasepna ah Topa’n hong zat theih nadingin upna le thuman’na i neih ding kisam ahi hi. Pasian’ nasepna bek hi kei, sum le paai zon’na ah zong Topa’n na hong sepsak nak leh lawhcing ding nahi hi.\nHih pawlpi a kipat cil lai-in mi (5) tawh kipan ahi hi. Veeng sungah hong kideih lo hi. Kikhop kipat nading lasak phet leh suangtum pen guahzu hong bang ziahziah hi. Tua ahih manin nipi ni hong tun’ ding ka kihta hi. Nipi ni hong tun’ ciangin mi tampi hong kikhop ding ka ut hi. Ahi zongin ka lau hi. Topa in, “Na kiap cil lai-in Topa aw, hong it ing. Bangbang ka tuak zongin na na ka seem ding cilo nahi hiam? Bang hangin tu’n lau nahi hiam? Note ngiahon lak-a tuuno kikhah bangin kong khah hi,” hong cih ciangin ka launa teng hong bei ta hi. Topa aw, ka mawhna hong maisak in,” ci-in thu ka ngen hi. Topa in a naseem dingin hong sap takpi na hih leh haksatna om ta leh na lau kei ding a, na lung a kia tuan kei ding hi.\n1987 kum Kanbe ah pawlpi kipat cil lai-in sumsih hun tawh kituak ahih manin nipi ni teh sumpi Ks. 100/- khawng bek kingah hi. Kanbe ah kiim le paam te’n suang tawh hong deng uh ahih manin tua in khuapi laizang ah biakinn neih ding hong lunggulh sak a, biakinn ding ka zong uh hi. Kha simin ni (10) sung an tangin thu ka ngen uh hi. Innsap sabaw 150000/ – piak ding hi a, sumpi 100/- ngah bek tawh piak zawh nading thubaih lo hi. Topa in a lamdang takin na hong seem a, inn hong sapsak zo mawk hi. Inn dawl ngana ah kikhop ciangin kuamah in suang tawh hong deng nawnlo hi. Mite’n hong simmawh leh i khan’toh nading, i zaa khan’ nading, i thupha ngah nading ahi hi. Suang tawh hong kideng lo bang hi leh tu ciang dong mah Kanbe mahah a ki-om lai meel zong kigen theilo hi. Mi (5) tawh i kipat pen Topa’ thupha tawh tu-in pawlpi mi 6000 val i pha ta hi. A sawt loin mi 10000 i pha ding hi. Hih dinmun ciang i tun’ theih nadingin ke’n bangmah seem thei tuanlo hi ing. Siama Niiang in zong bangmah seem thei tuanlo hi. Topa mah in hong seem hi a, Topa in a nasepna ah eiteng pen mong khat tek pan a kihel ihi bek hi.\nTopa’ min tawh nasep khat peuhpeuh i kipat nak leh gensiatna, langpan’na cihte hong om ding hi. Tua bang hun ciangin lau kei in. Kha Siangtho in tha hong guan ding hi. Hong hehnem ding hi. Lampi thak hong hon’sak ding hi. Mi pawlkhat in Full Gospel Assembly pawlpi pen “Sia Mungtawng’ pawlpi, Siama Niiang pawlpi” ci uh hi. Hih pen maanlo hi. Hih pawlpi a nei pen Zeisu hi. Pawlpi lutang in Sia Mungtawng hilo a, Zeisu’ ahi hi. Bang hang hiam cih leh hih pawlpi pen Zeisu in a sisan tawh a lei hi. Ke’n hih pawlpi’ adingin ka sisan mal khat zong bua lo hi ing. Hih pawlpi pen Zeisu tungah a kilam pawlpi, Zeisu mahmah in a phuh pawlpi ahi hi. Nikhat ni ciangin Zeisu a pawlpi la dingin hong paikik ding hi.\nPasian in pawlpi thupha hong pia a, nipi ni ciangin biakpiak hun (4) vei kinei ta hi. Biakpiak hun khempeuh ah kikhawm mi kidim zihziah den hi. Topa’ thupha tawh i biakinn hong neu ta hi. Mailam ah Topa in hih sangin hong khangtosak zaw lai ding hi. Topa’n Thanlyin ah huangpi khat hong pia hi. Camp le thusinna tuamtuam ah kizang a, lem mahmah hi. Topa’n Yangon khuapi laizang ah biakinn golpi khat hong piak lai nadingin thungen lai ni. Engineer siamte design suaisakin biakinnpi khat i lam ding a, tua sungah sai tuamtuam khawng zong i koih ding hi. Khangnote’ ading, naupangte’ ading khan (Room) tuamtuam i koih zihziah ding hi.\nHih pawlpi a phut pen Zeisu hi. Hih pawlpi a nei pen Zeisu hi. Hih pawlpi pen Zeisu tungah a kinga pawlpi hi. Tua ahih manin pawlpi birthday ni-in Zeisu pahtawi ni. Zeisu bek mah liansak ni.\n(14.9.2019 FGA pawlpi kum (32) cin’ birthday ah Rev.Dr. Dam Suan Mungthuhilhna Kawlpau pan kila hi. Ed.) Source:Zangkongawging Oct/2019


timestamp: atn

url: =Sri Lanka te vanleng sungah Phone Battery hangin meikuang :: ZOMI DAILY\nposted on 1 August 2017 at 8:39 am Lomkholna: News, Sawltak, World\nPassengers mi 202 atuang phitphet Sri Lankan Airlines te vanleng khat vandawn ah alenlaitak, Mobile Phone Battery hangin meikuangmawk ahih manin kibuaigawp cih AFP pan kiza hi.\nTua Sri Lankan Airlines pen India, Kochi City panin Sri Lanka, Colombo City zuanin Sunday ni in alengkhia ahihi. Hih khuapi nih kikal pen Minute 70 khawng akilengding hi a, vanleng tungah an apiakhiatdeuh Meal Service khit ciangin meikhugim kiza hi.\nFlight Attendants te’nzong koipan in meikhu kipankhia hidinghiam cih ngaihsun uh a, Passenger te vanlak panin akipan hiding in ummawhpah uhhi.\nTuaciang in azon kawikawi uhleh Passenger te tutna atung aom Overhead Locker sunga kikoih Bag khatpan meikhu akipan ahihlam mukhia uhhi.\nMeikuang phelhna Fire Extinguisher tawh akapkap uhhangin meikhu pusuak veve ahih manin, tua Bag pen tuisung ah diahsuk uh a, tuaciang in meikhu kampan cihi.\nPassenger khat ii Bag sungah apuak Lithium Battery panin meikuang akipan ahihi ci’n Sri Lankan Airlines te’n Statement ah genkhia hi.\nTua Bag sungah Mobile Phone 2 leh Lithium Battery Pack 1 mukhia uh a, tua Phone Battery hang in meikuang akipan cimawk hi.\nHih meikuang akipatna Mobile Phone pen bang Brand, bang Model cihpen Airline te’n genkhialo uhhi. Ahi zongin hih Sri Lankan Airbus A330-200 aircraft tungah buaina thupiang pen hoihtak ki sitcian, kancian laiding hi ci’n genkhia uhhi.\nHih meikuang, meikhu hangin aliam abai kuamah omlo cih kiza hi.\nRelated: Apuakkham thei “Samsung Galaxy Note 7” te puahpha in kizuak kikding ~ ZD\nNungkumsung Samsung Note 7 Phone te hangin vanleng sungah buaina tampi piangsak hi. Tuahunlai inzong nungkum October kha akipan Sri Lankan Airlines te’n amau vanleng sungah Samsung Note 7 Mobile Phone te puakphallo uhhi. Sawltak #zomidaily\nPrevious: Kawlgam Zomi Tuiphumte ading kasunmang\nNext: Numei honkhat in adang numeikhat abuanhuangawp laitak Video ki thehzak\nMi lawhcingte thusim ~ Dong Mung\nLungneu kei in, Hun omlai hi


url: =Luka 7 | Siantongluan.net\nLuka 7 |\nJesuh in mite kiangah a thugen dingteng a man khit ciangin Kapernaum khua-ah a pai hi.\nTua khuasungah Rom mi galkapbu khat om a, tua bupa in a it mahmah nasem khat a nei hi. Tua a nasempa a ci na-in a si dektak hi.\nTua bupa in Jesuh thu a zak ciangin, ama kiangah Jew mi upate pawlkhat sawl a, Jesuh hong pai-in a nasempa a damsakna ding a thumsak hi.\nJesuh kiangah Jew mi upate a tun uh ciangin nakpi takin thum uh a, "Amah na huh dingin a kilawm mahmah mi khat ahi hi.\nAmah in ei minam hong it mahmah a, kikhopna ding inn khat zong hong lamsak hi," a ci uh hi.\nTua ahih manin Jesuh in zong amaute sapna bangin a va zui hi. Jesuh a tun madiakin galkapbupa in Jesuh kiangah a lawmte pawlkhat sawl a, "Topa aw, ka inn-ah nong paina dingin kei kilawm zolo ka hih manin hong pai dah hoh in.\nNangmah tawh a kimu dingin zong kilawmzo kisalo ka hih manin keima pumpi kong pai kei hi. Thu pia peuh lecin ka nasempa dam lel ding hi.\nKei zong uliante khutnuai-ah hong kikoih mi khat ka hi a, keima khutnuai-ah zong galkapte a om hi. Khat kiangah, Pai in, ci leng a pai hi. Khat kiangah, Hong pai in, ci leng a hong pai hi. Ka nasempa kiangah, Hih na sem in, ci leng zong sem hi," a ci hi.\nJesuh in hih thu a zak ciangin lamdangsa mahmah a, amah a zui mihonte lamah kihei-in, "Israel mite lak nangawnah hih bang upna ka mu nai kei hi," a ci hi.\nA kamtaite, galkapbupa inn-ah hong tunkik ciangin a nasempa a na damsiang khinta hi.\nTua khit a sawtloin Nain khua-ah Jesuh pai a, a nungzuite leh mihonpite in zong a zui uh hi.\nTua khua kulhkongpi a tun laitakun misi vui-a hong pai mihon tawh a kituak uh hi. A misi pen meigong khat tapa khat neihsun hi a, tua khuasung mihon tampite in tua si vuina-ah meigongnu hong zui uh hi.\nTopa in tua meigongnu a muh ciangin a khasiat suak a, "Kap kei in," ci-in a khem hi.\nTua ciangin pai-in a hankuang va len a, si puate zong a khawlpah uh hi. Tua ciangin Jesuh in, "Tangval aw, tho in, kong ci hi," a ci hi.\nMisipa zong hong tuto-in hong paupah hi. Tua ciangin Jesuh in a nu kiangah a ap hi.\nAmaute khempeuh in lamdangsa mahmah uh a, Pasian min phatin, "Eite lakah kamsang lian khat hong om khinta a, a mite a honkhia dingin Pasian hong pai khinta hi," a ci uh hi.\nHih Jesuh thu pen Judea gamsung leh a kiim gam khempeuhah kizel hi.\nJohan nungzuite in hih Jesuh thu khempeuh Johan kiangah a gen uh hi.\nJohan in zong ama nungzuite nih sam a, Topa kiangah amaute paisakin, "Johan in hong pai ding a cihpa mah na hi hiam, tua ahih kei leh adang na lamen lai ding ka hi uh hiam?" ci-in a dong dingin a sawl hi.\nJesuh kiangah amaute a tun uh ciangin, "Hong pai ding ka cihpa mah na hi hiam, tua ahih kei leh adang na lamen lai ding ka hi uh hiam? ci-in a dong dingin Tuiphumpa Johan in hong sawl hi," a ci uh hi.\nTua hun laitak mahmahin natna a tuamtuamte tampi damsakin, dawivei mite sung panin dawite hawlkhia a, mittaw mi tampi khua a musak hi.\nTua ahih manin Johan kamtaite kiangah, "Va ciahkik un la, na muhsa uh leh na zaksa uh thute khempeuh Johan kiangah va gen un. Mittawte in khua muthei a, khebaite lam paithei a, miphakte damkik a, bilngongte in khua zathei kik a, misite kihingsak kik a, mizawngte tungah Lungdamna Thu kihilh hi.\nJohan kamtaite a ciahkik khit ciangin Jesuh in mihonte tungah Johan thu gen a, "Johan kiang gamlakah na pai uh ciangin bang a en dingin a pai na hi uh hiam? Huih in a mut awn diamdiam lopa kungte a en ding maw?\nTua ahih kei leh bang a en dingin a pai na hi uh hiam? Puan hoihnono a silh mi khat a en ding maw? A taktakin ci lehang tua bangin puan hoih silh a, nuamtakin a omte pen inn lianpipi sungah teng uh hi.\nTua ahih leh bang a en dingin a pai na hi uh hiam? Kamsangpa khat a en dingin a pai na hi uh hiam? Hi hi, kamsangpa a en dingin na pai uh a, kamsang ciang bek hiloin a lianzaw khat na mu uh hi.\nBang hang hiam cih leh Lai Siangtho in Johan thu a genna-ah, Hih lai-ah ka kamtaipa om hi. Nangma lampi a hong dingin na mai-ah ka mapaisak ding hi, ci-in Pasian in gen hi, ci-in kigelh hi.\nJohan pen leitung mihing sung khempeuh panin a lianpen ahi hi. Ahi zongin Pasian Ukna sunga a om mi a neupen i cihte nangawn Johan sangin lianzaw lai hi," a ci hi.\nSiahdongte leh midangte khempeuh in hih thu a zak uh ciangin Pasian deihna zui-in Johan khutsungah tui a kiphum uh hi.\nAhi zongin Farisi mite leh Thukham hilh siate in Pasian deihna nialin Johan khutsungah tui kiphum ding utlo uh hi.\nTua ciangin Jesuh in, "Tuhuna mite bang tawh genteh ding a, bang tawh kibang ci ding ka hi hiam?\nMihon omna lamkabomah a tu naupang a kimawlte tawh kibang uh hi. Naupang honkhat in a lawmte kiangah, Lamna ding khuang kong tumsak hangun na lam nuam kei uh a, kahna la ka sak hangun lah na kap nuam tuan kei uh hi, a cihte tawh a kibang uh hi.\nMihing Tapa hong pai leuleu a, zune anne-in a om ciangin, Zuhai, anhaipa, siahdongte leh midangte in a kikholhpih noploh mite tawh a kikhawlpa, ci leuleu uh hi.\nAhi zongin Pasian pilna a man ahih lamtak, ama thu a zui mite in kilangsak hi," a ci hi.\nFarisi mite khat in a inn-ah anne dingin Jesuh sam a, Jesuh zong pai-in anne dingin a tu hi.\nTua khuasungah a paktat numei khat om hi. Farisi mipa inn-ah Jesuh in anne-in a omna thu a zak ciangin paknamtui suangngo thawl a dim khat hong paipihin,\nJesuh nungah tu-in kap a, a khitui tawh Jesuh khete kawtsakin a sam tawh nulsak a, a khete namin a sathau puak a nuh hi.\nJesuh a sam Farisi mipa in a muh ciangin a lungsim sungah, "Hihpa pen kamsang taktak hi leh amah a lawng hih numeinu a bangci mi ahi hiam cih thei ding a, ama gamtat hoihlohna teng zong thei ding hi," a ci hi.\nTua ciangin Jesuh in, "Simon aw, kong gennop khat om hi," a ci hi. Simon in, "Sia aw, bang hong gennuam na hi hiam?" a cih ciangin\nJesuh in, "Lei a ba mi nih om hi. Khat in ngun peek za nga ba a, a khat in sawmnga ba hi.\nAmaute gel in a loh zawhloh ciangin a batnapa un a nih tuakun a maisak hi. Hih mi nihte sung panin kua in amah itzaw ding ahi hiam?" a ci hi.\nSimon in, "Leiba tam a maisaknapa in itzaw dingin ka um hi," ci-in a dawn ciangin Jesuh in, "Na genna man mahmah hi," a ci hi.\nTua ciangin numei lamah Jesuh kihei a, Simon kiangah, "Hih numei gamtatna na mu hiam? Na inn-ah kong pai a, ka khe silna ding tui nong pia kei hi. Ahi zongin amah in a khitui tawh ka khe hong silsak a, a sam tawh hong nulkeusak hi.\nNang in napna tawh leengla na hong do kei a, ahi zongin amah in hih lai-ah kong tun-a kipanin tudongin ka khe a nap khawl nailo hi.\nNang in ka lu sathau nong nilhsak kei a, ahi zongin amah in ka khe nangawn sathau namtui hong nuhsak hi.\nTua ahih ciangin nang kiangah kong genin-ah, ama mawhna tampi tak a omte kimaisak khin ahih manin amah in a itna nakpi takin a lak hi. Ahi zongin tawmno bek a kimaisakte in a itna uh tawmno bek mahin a lak uh hi," a ci hi.\nTua ciangin Jesuh in numei kiangah, "Na mawhnate hong kimaisak khin hi," a ci hi.\nTua ciangin Jesuh tawh sabuai-ah an a nekhawm midangte in a lungsim sung uhah, "Mawhna nangawn a maisak hih mipa kua ahi hiam?" a ci uh hi.\nTua ciangin Jesuh in numei kiangah, "Na upna in nang hong damsak khinta hi; lungnuam takin va ciah in," a ci hi.\nTedim Lai Siangtho / Laibu: Luka 7


url: =Malaysia, Kota Marudu ah lamzikpi mencim in Motorcycle tawh mi 2 ahingtang in vuknelh :: ZOMI DAILY\nposted on 12 January 2018 at 3:48 pm Lomkholna: Malaysia, News, Sawltak, World\nMalaysia, Kota Marudu District sung aom Kota Marudu – Ranau Road kici lamzikpi pen tuzingsang in kicim ahih manin mi 2 si cih NST pan kiza hi. Tua asi mi 2 tepen Motorcycle khattung ah atuangkhawm uh hi a, upmawhloh laitak in lampi kicimvat ahih manin, tua ahawlpa Motorcyclist leh anungah atuang Pillion Rider te anih un ahingtang in leisungah kivulhnelh cimawk hi.\nHihvai tawh kisai in palik thunei ahi District police chief Superintendent Mohd Izaan Abdullah in agenna ah tuni Friday zingsanglam 7:30am hunin Jalan Marak Parak lampitung ah thupiang hi a, District Fire and Rescue Department te’n hong zasaksawn uh cihi.\nPolice Team te’n hih mencipna aphual ah delhpah uh a, ahi zongin tua Motorcycle tawh khualzin mi 2 tepen asisa in aluanghawmbek kimukhia cihi.\nZingsanglam 10:30am ciangciang tua Motorcycle tawh khualzinte pen kuacih ki theician nailo cihi.\nAhi zongin sunlam 12:30pm hunpawl ciangin Update kizakik a, Motorcycle tawh atuangte ii aluanghawm pen leisung panin ki lakhia theita cihi. Tuaban ah ahawlpa Motorcyclist pen kum 39 aphakhin Jaiman Bien kici a, anungah atuang Pillion Rider pen kum 22 aphakhin Edmond James kici hi.\nHihte nihpen Motorycle tawh apailaitak in thakhatthu in lampi kicimvat in, hawkguam sungah anih un ahingtang in aki vulhnelhsuk ahihi.\nHih tuahsiatna ah Kota Marudu leh Ranau Fire and Rescue Departments panin ahuhding in Firefighter mi 14 in delhpah uhhi. Statement aki khahkhiatna ah Firefighter te’n kawbia “shovel” khawng zangin leisaai te thaikhia uh a, asungah aki vulhnelhkha te ii aluanghawm zongngeingai uh cihi.\nMisi khat ii aluanghawm pen 8:31am hunin kimukhia a, akhatzaw pen 9:28am hunin ki mukhiathei hi. Tua misi luang 2 tepen Police te khutsung ah ki ap in, Police te’n akisam bangin vaihawmding uh cihi.\nAsi mi 2 te ii zat ahi Honda EX5 Motorcycle zong leisung panin ki mukhia hi.\nSabah Civil Defence Department director Colonel Kamal Mokthar in agenna ah tuahsiatna apianna ahi Kota Marudu kuamsung tengah abeisa ni 2 sungteng guahtui tammahmah cihi.\nMore: Colombia gamah mencim buannawng lakah mi tampi awkcip in asi mi 210 phakhin\nTuahangin lamzikpi tolhkhia, kicim in 30 meter sungbang mencim in nawkkha hi. District Public Works Department te’n hih mencipna munteng hoihtak in etcianna neiding uh a, Warning Sign zong akikoih nadingin thu kipiakhin cih kiza hi. Sawltak #zomidaily\nPrevious: A theih huai PYU minam te thu tawm\nNext: Mang’neipa (Dreamer): Pu Hau Do Suan (U.N. Ambassador)


url: =Start Over You searched for: Subject Clippings ✖Remove constraint Subject: Clippings Subject Videotapes ✖Remove constraint Subject: Videotapes Subject Files by subject ✖Remove constraint Subject: Files by subject Subject Newsletters ✖Remove constraint Subject: Newsletters Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Landlord and tenant--New York (State) ✖Remove constraint Subject: Landlord and tenant--New York (State) Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names McKee, Michael ✖Remove constraint Names: McKee, Michael Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition


url: =Lungdam Koh ding Phawk tawntung in. - Laibu Saal\nHome > Thuluui/Articles > Lungdam Koh ding Phawk tawntung in.\nLungdam Koh ding Phawk tawntung in.\nNek ding khat peuhpeuh a om ciang in nang ading in hong koihsak den aa, khuadam hun ciang in nang ading in puan lum hong guan hi. Paina khatpeuh na neih ciang in lamkim lampam ki dawm in hong ciah hak kei in hong ci ding hi. Kisapna na neih ciang in sum om kei ci na pin hong lei sak veve thei hi. Hong deihsakna hang in a thu gen te nang a ding in khum zungzung lo ding hi.\nTua pen “Nu le Pa” ahi hi.\nA sia le a pha khen tel theih nading thu hong hilh ih a, a tu' le ta bang in hong bawl ding hi. Pilna tam pi hong guan uh aa, thutheih na ding lam pi hong hilh uhhi. Ngah kik ding lametna nei lo uh a, thu hong hilh uhhi. Mipil na suah ding deihsakna tawh thu hong hilh ding uhhi.\nTuate pen na “Sya” te ahi hi.\nKitawng kihau in ki nuak thei hi. khitui naptui tawh ki dah sak kah thei hi ahih hang mi dang te bang in kipai thei lo a, midang te sang in ki it zaw hi.\nTuate pen “pianpih sanggam” te ahi hi.\nKimu kei le hang lungnuam lo a, kimu oe hang lung tang kisai thei pahpah hi. a om na peuh ah naumsa in, zan ciang in zalmang ding ah hong bang thei hi. ahoih mahmah damna zatui tawh kibang a ngaisut khempeuh a tamzaw ama kiang ah tung hi.\nTuate pen “lawmngaih” te ahi hi.\nA ma tung ah thusim cih bang om lo aa, na haksatna teng na gen hi. na thanem na hing sel sak ding a, na kungkiat hun ciang in tha hongpia ding hi. Na kisap na hong hu ding a, na haksat hun ciang in na innkuan pih te mah tawh ki bang in hong lungkham pih ding hi. a mah tawh na tutkhop na khawlkhop hun sung in na lawmngaih te tawh na khawlkhop mah bang in na lung a nuam glding hi.\nTuate pen “Lawmhoih” taktak ahi hi.\nNu le Pa anglum sung pan khangkhia in, Sya/Syamah te thuhilh na tawh Sia le pha khenthei aa, Sanggam U le Nau ki itna nuai ah kgang to in, Lawmngaih te ang lumsung ah nuamsa in, lawm le gual te huhna tawh thutheihna le nopsak na tampi nagh hi. hong khangcing to aa, tua te tung ah lungdamna kammal ahi aa, thuhoih khat peuh gen kik ding phawk nawn lo in a manghilh om lo.\nTuate pen “Nangmah” nahi hi.\n~ Job Cinpi\nJob Cinpi Thuluui/Articles\nItem Reviewed: Lungdam Koh ding Phawk tawntung in. Description: Rating: 5 Reviewed By: Cinpu Zomi


url: =Press Release – Manipur Tribals Forum Delhi :: ZOMI DAILY\nposted on 9 September 2015 at 9:25 pm Lomkholna: English, Lamka, News, Zomi\n6. Khaijamang Touthang (11)\nTulaitak Lamka buaina ih tuahlaitak Pu Phungzathang thugen ngaikik dihni\nSd/- Romeo Hmar, Convenor\nSd/- Maivio J Woba, Co-covenor\nPrevious: Na Christian hihna Bangciang Hiam?\nNext: Zomi Laizom Lainatna Fund ngahna: Online pan apia teng hi


url: =Pope Francis leh Aung San Suu Kyi kimu in Diplomatic Relation kipsakta :: ZOMI DAILY\nposted on 7 May 2017 at 12:11 am Lomkholna: Myanmar, News, Sawltak\nMyanmar State Counsellor Aung San Suu Kyi pen abeisa hunsung in Europe gamsung muntuamtuam ah zin kawikawi hi. Tua Europe azinsung in Pope Francis tawhzong ki muhkhopna nei uh cih Reuters pan kiza hi.\nPope Francis leh Aung San Suu Kyi aki muhkhit ciangin Vatican gam leh Myanmar gamnih kikal kumpivai kizopna “Full Diplomatic Relation” kineita hi ci’n Thursday ni in ki pulakkhia hi.\nLamet lohpi in Pope Francis leh Aung San Suu Kyi aki muhkhopna panin Diplomatic Relation kiciantak in kipsakna neithei uh ahih manin, Vatican in Myanmar gamsung ah Diplomatic Influence neisemsemding kici hi.\nMyanmar Catholic Cardinal Charles Maung Bo tungtawnin aki zakna ah Kawlgambup sungah Catholic thuzui mi 700,000 bang omding kici hi. Kawlgambup ah mimal phazah Total Population pen tulaitak 51.4 Million kici a, tualak ah atamzaw pen Buddhist biakna thuzui vive ahi uhhi.\nVideo etnopleh: Pope Francis meets Aung San Suu Kyi\nAbeisa hunsung in Vatican gamin Kawlgam sungah vaikhatpeuh aneih ciangin Thailand gamsung aom Apostolic Delegate in agalvaan zelzel ahihi.\nAhi zongin Vatican leh Myanmar gamnih makaipi ahi Pope Francis leh Aung San Suu Kyi te kimuhkhopna panin gamnih tuakah Ambassador koihtuakding cihzong kiza hi.\nRelated: China leh Europe gamtuamtuam ah asawtlo in Suu Kyi khualzinding\nNobel Peace laureate Aung San Suu Kyi pen Pope Francis tawh abeisa Thursday ni in Vatican Apostolic Palace ah nailang sungkhawng Private Meeting neikhawm uh cih Reuters News pan kizasawn hi. ZD Sawltak #zomidaily\nPrevious: Malaysia ah Zomi te hongki thahna vaitawh kisai khuamakai, Pawlpi siate Meeting kinei\nNext: Vondeih Kep Ding – 108 (Dimno’ Pa)


url: =LA Hearts by PacSun Kiwi Seamless Tank Top at PacSun.com\nKiwi Seamless Tank Top\nLA Hearts by PacSun Kiwi Seamless Tank Top\nYour go-to tank for layering or lounging at home has arrived. The Kiwi Seamless Tank Top by LA Hearts features thin fixed straps, a soft ribbed fabric, and a seamless design with a cropped length.\nSku # 0638514180036


url: =Zunkhum adingin a hoih khai gah te :: ZOMI DAILY\nKhai pawlkhat pen zatui dingin a hoih om hi. Zatui pawl khat pen nisima I neek khaigahte tung pana kibawl khawng peuh hi thei hi.Gentehna in Penicillin bang bread Mold(moh) pana kibawl ahi hi. Vitamin C zatui a om ma in vitamin C taksapna hangin Scurvy natna om thei zel hi. Tuabang te pawl lengmaw leh sek(lemon) ne leeng dam thei hi.Zunkhum natna pen natna lauhuai khat ahi hi. A thupoina khatah a vei pawlkhat in a vei lam nangawn uh a hunlapin ki thei lo uh hi. A kitheih tak ciangin zunkhum banah tua tawh kizom natna dang tampi hong kipan ta hi. Tua ahihmanin pilvaan kuul mah mah hi. Pasian bawlsa khaigah Zunkhum a dal thei pawlkhat om hi, tuate tamlo gen leeng;\nTangkha (bitter melon):\nNidanglai pek pan in mi pawlkhat in tangkha pen zunkhum zatui dingin zang uh hi. Zunkhum pen a taangpi thu in picin khita kivei(adult onset diabetes) hi. Scientific Research kibawlna pan tangkha ah zunkhum natna a do insulin nasep bang a sem thei om cih kimukhia hi. Tuate charantin leh insulin-like peptides kici hi. Charantin pen tangkha a khatna om genna hi.Tua ten sisana glucose niamsak thei hi. A sinna in tangkha keu gawizan nisimin sikkeu dim nih(2tespoon) ne sak den uh hi.Tuabang a ne 54% pen a blood Glucose uh niam takpi hi.Phillippines gam bangah tangkha pen ampalaya ci uh in zatui dingin limzat peuhmah uh hi.Tangkha tui pen cidam nangin hoih cih thei uh hi. Tua ahihmanin tangkha gahno leh a the huankhawm in a tui hawp dap dap uh hi.Tangkha keu pen gawizan uh a niangteh dan in zangin a tui dawn uh hi.Tangkha pen zunkhum ading bek hiloin hoihna dang tampi nei hi.Nutrient tampi om mawk hi. Vitamin A,B,C leh minerals ,potassium leh calcium tam hi. Zunkhum vei a tamzaw pen Vitamin C aki tangsap man uh ahi hi. A sisan ua a khum nam khat sorbitol a tam man zong hi thei hi. Vitamin C in sorbitol level sang ding dal thei hi. Tangkha ah vitamin C banah fiber zong tam peuhmah bilbel hi.\nMehnaal ah fiber class sang soluble leh insoluble tam ahihmanin zunkhum adingin hoih hi.Fiber in pumpi a a khum namte handle thei hi.Zunkum adingin fiber a hoihna Prof. Dr. Chandalia VA Medical Center ,Dallas in zumkhum vei mi 14 te tungtawn in sinna nei hi.Amaute laka a lanng(half) pen nisimin fiber 24gm nesak hi. Adang te nisimin fiber 50gm nesak hi.Nisim a fiber 50gm a ne dente blood sugar niam zaw tham mawk hi.Hih panin Okra zunkhum zatui dingin a hoihzia kilang hi.\nThawhbat ah thau(fat) leh fiber tam mah mah hi. Ahizongin thawhbat a thau om pen a hoih monounsaturated fat kici hi. Hih in cholesterol leh blood sugar niamsak thei cih kimukhia hi. Zunkhum vei pawlkhat kaal 4 sung zunkhum vei midangte sangin monounsaturated fat ki tampiak zaw hi. Kaal 4 khitciangin tua mite a sisan khum uh kiamzaw cih New England Journal of Medicine, September 1988 in kisuaksak hi.\nLo uih kaang (Garlic):\nLo uih kang zong a hoihna tam peuh mah hi. Misiam ten lo uih kaang ah zunkhum zatui dinga kizang orinase om cih mukhia uh hi.Tua in\nsisan khum tamlua ding pan keem thei hi.Lo uih kaang ah hormone nam khat om hi.Tua in pumpi a insulin a omsak pancreas kici thapia hi.Tua banah lo uih kaangah fiber zong tam hi. Nupi zunkhum vei khatin nisim in louih kaang zung nga(five cloves) ne zel hi.A sawt ciangin a zunkhum pen normal in zatu neek kuul lo in damsuak hi.\nPasian in mihingte cidam taka I om ding hong deihsak hi(IIIJohn 2:1).Taksa cidamna banah lungsim cidam dingin zong hong deih hi.Tua manin mihingte cidamna dingin theigah tampi na piangsak hi(genesis 1:29).Tua pasian bawlsate zatui dingin a hoihzia tulai misiam ten mukhia zel uh hi.\nPrevious: Dahpihna pulakna ~ Rev. Thang Lian Khup (kum 49)\nNext: Na thauval ding kidawm in


url: =Ka sunga om Mawhna hi (Rom. 7: 20) :: ZOMI DAILY\nposted on 23 December 2014 at 10:09 am Lomkholna: Article, SuanghDal\nKa nuntakna ah mawhna a bawl kei hi nawn lo cih thu tawh kisai (It is no longer I who do it, but sin that dwells within me – Rom. 7:13-25)\nGal: 2:20na “Kei a nungta hi nawn loin ka sunga om Jesuh a nung ta hi” a cih ciangin Paul in a mihing hihna a beitum mang pah cihna hi lo hi, ci-in ih gen khitna thu kong phawk sak nuam hi. Ih pianlui ngaihsutna le lunggulhnate in hong uk nawn lo, hong makaih nawn loin, ih sunga om Khrih in ong uk, ong makaih ta cihna hi bek hi. Ci le sa sungah a nungta lai nuntakna pen Pasian’ tapa upna sung bekah ka nuntakpih ta hi, cihna hi beka, mawhna gu hangin ih pumpi si thei nawn lo ding cihna hi nai lo hi. Ka sunga om kei hi nawn lo ka hih manin ka hih bangbang ka sep bangbang Khrih ahi hi cih theih nading hi lo hi. Piangthak khatin piangthak pianzia khat bek a neih kul ahihna thu a gen hi a, ahi zongin ih mihing hihna a bei hi nai lo cih thu ih kikum zo hi. Pianzia khat bek kinei hi ta mah leh mawhnei mi mawhna hong kimai sak pa ahihna thu a gen ahi hi.\nTua ahih leh pianzia nih a nei bangdanin hong gen leuleu Romans 7: 13-25na en dih ni. Hih Lai Siangtho mun in Gal. 2: 20na ah a kitel khial thei ahi tua pianzia khat (one nature) thu a tel genna hi a, Gal 2: 20na leuleu in zong Rom. 7: 20na ah a kitelkhial thei tua Pianzia nih (two nature theory) thu a na gencianna hi leuleu hi. It is no longer I who do it, but sin that dwells within me. Ka nuntakna ah mawhna a bawl kei hi nawn loin, ka sunga om mawhna hi ci-in Rom. 7: 20na in a gen ciangin thu-ummite in pianzia nih kinei cihnopna hi lo hi. Gal 2: 20 ah bel pianzia khat bek gen hi. Ahi zongin tua lai mun leuleu ah pianzia khat bek thu a gen hangin ih pianlui pianzia a bei nai lo ahihna hih LStho mun nih gawm khopna tungtawnin a kihanthawn nuam hi hang.\nNih kikal sungah a om ih hih hangin a khat pen ih pianzia ding hi nawn lo hi. Hih Roman 7: 20na ka nungtakna ah mawhna a bawl kei hi nawn loin ka sunga om mawhna hi a cih ciangin mawhnei mi pianzia le piangthak pianzia nih kigawm mihing hi hang, a cihnopna hi dek suai lo hi. Ka bawl bangbang ka sep bangbang kei hi nawn loin ka sunga om Khrih hi, mawhna cih bang om nawn lo ding hi cih banga, Gal 2: 20na mun ih up ih san khialh loh ding thupi hi. Ka bawl bangbang ka sep bangbang kei hi nawn loin ka sunga om mawhna hi, ci a Romans 7: 20na zong ih tel khialh ih pomkhialh loh ding thupi hi.\nRomans 7: 13-25, hih LStho mun pen a piangthak khinsate thu tawh kisai Paul in a genna hi ci-in Christian upna guipi a tamzaw hi pom uh hi. Ahangin, 1. A laigelhzia ah Paul in Present Tense tawh gelh ahih manin ama’ pianthak\nkhit ah a tuahzia thu a gen hi. 2. Thu um lo mite’n thukham zuih nopna lungsim nei lo uh hi. Ih Lai Siangtho mun ah thu genpa in thukham zuihnopna lungsim nei hi. 3. Keimah “I” cih kammal le si le sa “the flesh” cih kammal kilamdanna thu kimu thei hi. Nang pen na si le sa tawh na kikhen theih nai loh hangin na si le sa’ neihsa na hi nawn kei hi. Ka sunga om mawhna hi vs. Ka sung a om Khrih hi. Na sunga om mawhna pen Dawimang pa a nusiat siat ta hi cin a, Nangmah taktak pen na hih leh na sunga om Khrih tawh a kithuahtuah ta a hi hi. “I” vs “the flesh”. 4. Hih lai gelh pa in Pasian thukham sungah nop a sakna kimu thei hi. A zuih zawh sitset loh hangin thukham iplah mahmah hi. 5. Pumpi ci le sa pan suahtak siangna pen hong tung lai ding ahihna zong kimu thei hi. 6. Thu hoih le thusia, si le sa le kha nuntakna a kibuanbuan lai ahihna thu zong kimu thei hi. 7. Christian te pen Khrih sungah diktang khinte ih hihna, thumaan mite ih hih khitna, hi mah ta leh ni tawp ni hong tun masiah a kicing siang nai lo, a gen bang lai ih hihna thute hong kimu thei sak hi. Tua hi a, Paul in ama’ tuah thu le piangthak mi khempeuh in zong hih bang pianzia a tuah lai loh a phat mawhna thu a gen ahi hi.\nChristian te pen mawhsakna thukhenna pan Jesuh ih upna hangin a suakta khinte ih hi ta zongin ih sungah mawhna teng lai a, mawhna in hong nawngkaai sak lai ahihna kimu thei hi. Christian/piangthak/ thu-ummite khempeuh in Paul mah bangin ih mawhna hangin Pasian thumaanna le dikna ih ni sim nuntakna ah ih tukpih zelzel laina kimu thei a, ih kidop ding, mawhna ih thahthah lai ding a kisap laina le thungetna, a picing nuntakna le a khangcing nuntakna Christian life ih kisapna hong kimu thei sak hi. Mawhna ii gu a buai pih lai hi hang. Paul in tua buaina panin ih Topa Jesuh in hong honkhia zo ding ahih manin Pasian tungah ka lung a dam hi, ci-in a lai gelh na khup hi. Kei’ omzia taktak ahih leh ka lungsim tawh Pasian’ thu ka zui a, ka pumpi in mawhna a piang sak thu a zui kha zel hi, a na ci a hi hi (v. 25).\nOng tankhia pa in khatvei sep a tawntunga kimang a bucing hotkhiatna ong pia khin hi. Eite’ behlap theih bang mah om nawn lo hi. Paul ii laikhak dangdangte ih sim ciangin Christiante ih dinmun pen a beisa, tulaitak le hong tung ding pan hotkhiatna a kisamte ih hihna ong lak hi. Salvation from the Past, Salvation from the Present, Salvation from the Future. Pa in teel, Ta in tan, Kha in gum hi. Tua teng kigawm hotkhiatna hi. Thu ummite pen hong kihonkhia khin, hong kihotkhiat laitak, hong kihonkhia siang lai ding dinmun ah a om ih hihna hong kimu thei sak Romans 7: 13-25na ahi hi. Kam dangin gen lehang thu-ummite pen hong kitankhia khin (look back at the Cross/Justification), hong kigupgup laitak (Christian life/ maturity/ prayer/ sanctification), hong kihonkhia siang lai deuh ding (the future/ the Second Coming of Christ/the consummation) cihna hi.\nA hi khin hotkhiatna “the already aspect of salvation” le ahi siang nai lo hotkhiatna “the not yet aspect of salvation” zia tawh Paul in a laikhakte gelh hi. Ahi khin hotkhiatna cih ciangh thu-ummite pen hong kitankhia khin cihna hi. Ahi siang nai lo hotkhiatna cih ciangin Jesuh Khrih ong pai kik nading a gen ahi hi (that believers will be saved ultimately and for all eternity at the return of Christ.\nI have been saved. I am being saved. I will be saved yet. Justification=> He has been saved from the guilt of sin (Eph. 2: 8). Sanctification=> He is being saved from the power of sin (1 Cor. 1: 18). Glorification=> He will be saved from the presence of sin (Acts 15: 11). Tua ahih manin Christian te pen a hi khin hotkhiatna le hong tung laiding hotkhiatna kikal sungah a om lai ih hihna thu kitel huai pha mahmah hi.\nIh sungah ahong om lai mawhna koici bangin that ding?\nKhatna ah, ci le sa tawh hi loin Kha zia tawh kalsuan nuntakna tawh thah ding ahi hi. Nihna ah, ci le sa nate’ tungah ih lungsim kinga sak nawn loin Kha nate tungah mitsuan nuntakna zia tawh hi ding hi (Rom. 8: 4-5). Kawlgam ah a kimu thei nate tam mahmah ah, khual zin lehang muh nading a lemna mun khempeuh ah taattung kimu den hi. Tua ahih manin Lai Siangtho in muhna tawh hilo upna tawh na ci hi. We walk by faith, not by sight (2 Cor. 5: 7). Note: a up huai lo thu upna pen upna kici lo hi. A buaihuaina khat ah, a lamdang Pasian’ nasepnate pan’n a uphuai thuteng a uphuai lo a suah mi tam mahmah ta hi. Thumna ah, ih sungah ong tendeen Pasian’ Kha Siangtho ompihna tawh ih mai ih nawt ding ahi hi (Rom.8: 9, 11).\nPrevious: A thupi mahmah “Hihna” (True Identity)\nNext: ZOSIAM Gospel Medical Trip ading thunget cialna\nZYA Weekly News :: 14 November 2014


url: =Jeremiah 51 | Siantongluan\nTopa in a cihin-ah: "En un, Babylon khuapi leh Khaldea mite a susia dingin keimah in huih ka nungsak ding hi.\nA zapsiang ding mi Babylon-ah ka sawl ding a, amaute in tua gam a zapsiang ding uh hi. Gimna ni hong tun ciangin amah a sim dingin mun khempeuh panin hong pai ding uh a, gamsungah bangmah a omsak nawn kei ding uh hi.\nThaltawite a thal uh lawnsak man kei un la, sik puan silhte dingsak man kei un. A tangvalte uh map kei un la, a galkap honpi khempeuh uh nuaimang khin un.\nKhaldea gam kongzing lakah liamgawp ding uh a, a si ding uh hi.\nBang hang hiam cih leh Israel leh Judah mite Israel mite Siangtho Pa tungah a khialh uh hangin, amaute Pasian, Vanglian Topa in amaute taisan nailo hi.\nBabylon khuapi sung panin taikhia un. Mi khempeuh kisuahtak ciat un. Babylon mawhna sihpih kei un. Bang hang hiam cih leh a mawhna bangun a thuakna dingun Topa thuhkik hun ahi hi.\nBabylon khuapi, Topa khutsungah a om kham hai tawh kibang a, leitung buppi zu a khamsak hi. Gamdangte in a zu a dawn manun a hai khin uh hi.\nThakhat thu-in Babylon puk a, kisiagawp hi. Ama-a dingin kap un. A liammate-a dingin zatui la un, damzo khathei lai ding hi.\nAhi zongin midangte in, Babylon khua i damsak nop hangin a damzo ding hi nawnlo hi. Nusia ta un la, i gam ciat zuanin ciah ni. Ama tunga thukhenna in vantung dong ban khinta a, van dawn dong a paito hi, a ci uh hi.\n"Keima mite in, Topa in thuman ihihna hong kilang khiasakzo hi. Hong pai un, Topa Pasian nasepna Zion khua-ah va taangko ni, a ci uh hi.\nThaltangte hiam un. Lumte la un. "Topa in Babylon khua susia nuam ahih manin Media kumpite ahanthawn hi. Bang hang hiam cih leh hih pen a biakinnpi hangin Topa thukkikna ahi hi.\nBabylon khuakulhpi tungah dial khai un la, galvil ding tampi koih un. Cingsak un la, galte a buksim dingin kithawi un. Bang hang hiam cih leh Babylon khua mite tawh kisai-in Topa in a gensa teng a geel khinzo a, a sem khinzo hi.\nAw, tui tamna gei-ah a teng mite, sum a hau note aw, na hun uh beita a, na nuntakna khau uh kitat ta hi.\nVanglian Topa in, Kauphe zahin a tam mite kong simsak ding a, amaute in note hong zo-in a kiko ding uh hi, ci-in keima min tawh ka kiciam khinzo hi.\n"Pasian in ama vangliatna tawh leitung bawl a, ama pilna tawh leitung piangsakin, ama siamna tawh vantung a zal hi.\nAmah a pau ciangin vantungah tuite ging huhu a, leimong panin tuikhu a suaksak hi. Guah zukna dingin khua phiasak a, a saal sung panin huih a nungsak hi.\nMi khempeuh hai-in pilna neilo hi khin uh a, kham seekte khempeuh in a milim uh a maizumlawh uh hi. Bang hang hiam cih leh a milim uh zuau hi lel a, nak theilo hi.\nKimanna a neilo, a haihuaipi hi a, gim a kipiak ni ciangin a kisia ding uh hi.\nJakob Pasian tua bang hilo a, na khempeuh a piangsakpa ahi hi. Ama-a dingin Israel mite teel a, ama min pen Vanglian Topa ahi hi.\n"Babylon aw, nang pen ka sekpi leh ka galhiam na hi a, nang hong zangin gamdangte ka satnen a, kumpi gamte ka susia hi.\nNang hong zangin sakolte leh a tunga a tuangte, sakol leengte leh a hawlte,\npapite leh nupite, khanghamte leh khangnote, tangvalte leh nungakte,\ntuucingte leh a tuute, lokhote leh a tute, kumpite leh ukpite ka satnen hi.\n"Topa in kong cihin-ah, Babylon khua leh Khaldea gamah a tengte khempeuh in Zion khua-ah siatna a bawl manun note muhna-ah ka thuk ding hi.\n"En in, mualpi bangin lian a, leitung khempeuh a susiazo Babylon aw, nang kong langpan hi, Topa in kong ci hi. Keimah in nang langkhatah ka khut ka zan ding a, mual dawn panin nang hong khukkhia-in, kong kangtumsak ding hi.\nNa suangte innkiu suangin a kiciang kei ding a, innbul suang nuaiphahin a kizang kei ding hi. A tawntungin gam simtham na suak ding hi, Topa in kong ci hi.\n"Gal a sim dingin leitung bup thu pia un la, gamdangte kiangah peengkul mut un. Amah a sim dingin kithawisak un; Ararat, Minni, leh Ashkenaz gamte simsak un. Makai khat teel un la, kauphe honpi zahin a tam sakolte va la un.\nAmah a sim dingin gamdangte kithawisak un. Media kumpipa, a makaite, leh a ukna gam khempeuh kithawisak un.\nBabylon gam in na sa-in, kitomin a ling hi; bang hang hiam cih leh ama tungah Topa ngimna tangtung a, Babylon gam gamsimtham suaksak a, kuamah a tengsak kei hi.\nBabylon galkapte in do nawnlo uh a, a phualpi uhah a khawl uh hi. A tha uh om nawnlo a, numei tawh a kibang uh hi. A innte uh kihalsak a, a khuakongpi a kikalhna siktawnte a kitan hi.\nBabylon kumpipa kiangah thu a ko dingin a hong pai kamtaite a ciah leh a kuan kiphamat uh a, Mun khempeuh panin galte in Babylon khua hong simin,\nguna ngahmun teng la khinmang uh a, galpanna teng mei tawh kihalin, galkapte lau mahmah uh hi, a ci uh hi.\nVanglian Topa, Israel-te Pasian in ka hong genin-ah, Babylon mite tawlkhat khit ciangin anlak bangin kila ding a, sual tunga ancil bangin a kicilgawp ding hi.\n"Babylon kumpipa Nebukhadnezzar in Jerusalem khua hong valhtumin, hong sukham gawp hi. Beel hawm bangin a hawmin hong koih a, gulpi valh bangin hong nawmvalh hi. Ka neihsa a limnono tawh amah kivak kham a, kei a hong hawlkhia hi.\nKei tung leh ka mipihte tungah hong kibawl ngongtatna Babylon mite tungah tung ta hen, ci-in Zion khua-ah a tengte in gen ta uh hen. Khaldea mite in ka thuakna teng thei ta hen, ci-in Jerusalem khua in gen ta hen.\n"Tua ahih manin Topa in kong cihin-ah: En un, na thu uh ka hong sepsak ding a, note-a dingin ka hong thuksak ding hi. A bual ka keusak ding a, a ciktui ka kangsak ding hi.\nTua ciangin Babylon khuapi innsia losia suakgawp ding a, se-alte tenna mun suakin, a lipkhaphuai, simmawhna tawh a kiphitsan, kuamah a tenlohna gamkhing a suak ding hi.\nBabylon mite humpinelkai bangin a hawk khawm ding uh a, humpinelkai no bangin a ciak lualua ding uh hi.\nA duh mahmah laitakun amaute ka vak ding a, khua a phawk nawnloh dong uh zu ka khamsak ding hi. A tawntungin ihmu paisuak ding uh a, a khanglo nawn kei ding uh hi, Topa in kong ci hi.\nGawh dingin a kipaipih tuuno bangin ahi a, tuutal leh keeltal bangin ahi zongin amaute ka paipihsuk ding hi.\n"Leitung bup in a pahtawi Babylon khuapi kila ta hi. Gamdangte lakah Babylon khua, a mulkimhuai a suak ta hi.\nBabylon gamah tuipi hong kahto a, tuihual lauhuaite in a tum ta hi.\nA khuapite a mulkimhuai suak a, lei keuna sehnel gam a suak khinta hi. Gamsungah kuamah tenglo a, kuamah in kantan ngeilo hi.\nBabylon khuate pasian Bel zong gim ka pia ding a, a na guksa teng ka lakkhiatsak kik ding hi. Gamdangte in amah bia nuam nawnlo ding uh hi. Babylon khuakulhpi kicim khinta hi.\nKa mite aw, amaute lak pan hong paikhia un. A lauhuai Topa hehna panin mi khempeuh kisuahtak ciat un.\nGamsungah kamdawn a kigen sawnte hangin lungkia kei un; lau kei un. Kum khatin thu khat kigen a, a kum kik ciangin thudang khat kigen lel hi. Gamsungah ngongtatna thu om a, kumpi khat leh kumpi khat kidona thu kigen thei hi.\nTua ahih manin en un, Babylon khua-a milimte gim ka piak hun hong tung ding hi. A gam buppi ka zumhuaisak ding a, khuasungah kithatin a tuk ding uh hi.\nTua ciangin vantung, leitung, leh a sunga om nate khempeuh in Babylon hangin lungdamin la a sa ding uh hi. Bang hang hiam cih leh leilu lam panin amaute a susia ding mi hong pai ding uh hi, Topa in kong ci hi.\nBabylon khua in leitung khempeuhah mite a sihsak mah bangin tu-in amah in sihna a thuak ding hi.\n"Namsau in a hong thah khakloh a nungtalai note aw, pai un; dingding kei un. Gamlapi pek panin Topa hong phawk un la, Jerusalem khua zong mangngilh kei un.\nNote in, Kote in maizumna ka thuak uh a, simmawhna kam ka za khin uh hi. Minsiatna in ka maitang uh hong tuam khin hi. Bang hang hiam cih leh Topa biakinn siangtho gamdang mite in a hong laksak uh hi, na ci uh hi.\nTua ahih manin en un, Topa in kong cihin-ah, Babylon khua-ah a om a milimte uh tungah thu ka khen ni hun hong tung ding a, gamsung khempeuhah a liamte a tau ding uh hi.\nBabylon khua vantungah kahto thei a, a sangpi-ah kiptakin galdalna a bawl thei ahi zongin, Topa in kong cihin-ah, kei kiang panin amah a suankhia ding mi a hong pai teitei ding hi.\n"Ngai un! Babylon khua-ah mi kiko hi. Khaldea gamsung mite a kisuksiatna kahna awging ahi hi.\nBang hang hiam cih leh Topa in Babylon khua maimangsak a, a gamlumna zong a daisak hi. Galte, tuihual lum henhan bangin hong lut uh a, awng gawpin, a gamlum henhan uh hi.\nBabylon khua a susia ding mi khat hong pai khinzo hi. A galkapte uh kiman khin a, a thalte uh a tum a tel suak khin hi. Bang hang hiam cih leh Topa, a thukkik thei Pasian hi a, a thukkik taktak ding hi.\nA kumpi uliante leh a mipilte uha kipan ukpite, uliante, leh galkapte, zu ka khamsak ding a, a tawntungin ihmu-in a khanglo nawn kei ding uh hi, ci-in Vanglian Topa a kici kumpipa in kong gen hi.\nVanglian Topa in ka hong genin-ah: Babylon khuakulhpi sah mahmahin a muanhuai mahmah leilakah cimsuk ding a, a sang mahmah khuakongpite zong mei tawh kihaltum ding hi. Mite nasepna a mawkna suak a, minamte hanciamnate vutlevai a suak hi," a ci hi.\nNeriah tapa, Mahseiah tupa Seraiah pen Zedekiah kumpipa thuvanpa ahi hi. Kumpi Zedekiah in Judah gamah a ukzawh kum li ciangin Seraiah leh kumpipa Babylon-ah a pai uh hi. Tua hun laitakin keimah in Seraiah thu ka vaikhak hi.\nKeimah in Babylon khua tawh kisai-in Babylon khua-ah a tung ding gimna khempeuh laibu khat sungah ka gelh hi.\nSeraiah kiangah, "Babylon khua na tun ciangin hih thute khempeuh na sim ding a,\ntua khit ciangin, Topa aw, hih munah mihing hita leh ganhing hita leh bangmah tengloin, a tawntungin a kinusia a suahna dingin na suksiatna ding na gen khinzo hi, ci-in thu ngen in.\nHih laibu sunga thute mite zakin na sim khit ciangin suang khat tawh henkhawm in la, Eufratis gun sungah paai in. Tua khit ciangin,\nBabylon khuapi gitlohna hangin a tungah gimna ka tungsak ding a, tu-a bangin Babylon khuapi zong tumsukin a hong dawkkikto nawn kei ding hi, ci-in gen in," ka ci hi. Jeremiah thugenna tu-a ciang ahi hi.


url: =Makai lungtang ~ Dal Sian Hung :: ZOMI DAILY\nposted on 12 December 2014 at 10:52 am Lomkholna: Article, Dalsianhung\nInnkuan level, Khua level, Pawlpi level, Minam level, Gamkhat level leh mimal level cih bangin adawldawl, aciangciang ah makai dinmun vive ihi-a, adiakin mi tampite amakaih zodingin lungtang puakzia neih ding akisam pawlkhat anuai ah kikumkhawm suk dihni.\nAgamla leh midanglua gentehlo-in Kawlgam tulaitak dinmun enlehang, U Thein Sein pen President hi-a, maitang kituah liangin, a gensia ngiatngiat mi honpikhat om hi. Bangmah theilo lamgei mi pawlkhat naleng inzong hawmthawhna kam pulak in kongam lai uhi.\nTua zah dongin, kiko in ki gensia phial lezong heh ngaihsut selo in, advice hoih khat in ngaihsun ahih manin, Kawlgam tangthu ah U Thein Sein pen kumpi gina khat hongsuak mawk hi. Pil sinna ah Degree kician neilo in, English naleng agennop atun zolo mikhat ahihi.\nAhi zongin, advisor bekbek Secular pilna tawh Ph.D ngahsa sinsen mi 12 koih a, tuate’ thumuhna tawh kalsuan ngiatngiat ahih manin, Leitungbup in apahtak Daw ASSK naleng adeihdeih in peizo mawk hi. Ama’ deihna sangin Advisor te’ thumuhna ultung sak zaw hi.0leader\nMakai khat pen bangzah in pil ikisa zongin, mittang 4 anei ki-om samlo ahih manin, advisor gina honkhat neih ding kisam hi. Tua banah lungduai ngeungau kisam in, ahoih lam tawh muhtheih ding zong kisam hi. Mittaw kineih in, bengngong kineih hunzong om dinghi.\nMipi makaih thei dingin mikim in ciimna neilo a, pil mahmah taleh mipi ahuai theingiatlo pawlkhat om leuleu hi. Ataktak in makai khat cihpen, lungduai ding, thuakzawh hat ding, kosiat gensiat pawlhat aomleh heh ngiat lo ding, mipilte thu dong tangtang ding cihte kisam hi.\nLungtom phangphang leteh mihai in hong kiciamteh lel dinga, lungduai ngeungau leteh micim in hong kimu dinghi. Thukhual leteh mihoih in hong kimu dinga, angsung bek na ultunsak leh namneu lungtang nei-in hong kiciamteh dinghi. Makaite’ tungah Pasian in thupha hongpia hen! Dal Sian Hung\nPrevious: Kawlgam vai – makai 4 te muhna VOA thusuah\nNext: Zomi Politics ~ Kalsuanzia Lamlahna


url: =Revolutionary Evolution of an Untold Legacy: Zomi kipawlna makaiding icihte in...\nZomi kipawlna makaiding icihte in...\nZomi khantohna ding leh, Zomi a ding a it kihi tek, a vei kihi tek hi mah ta leh thatang lian leh kampau bek tawh ahih theihlohna mun pen "policy maker" cihte dinmun ahi hi.\n-Lai Siangtho sang nipi kal khat bek a kah ngeilo khat in Lai Siangtho sia hong sem leh...\n-Pasian' thuthuk sinna a nei ngei kikeuhlo khat in Biakna kipawlnapi hong makaih leh...\n-Computer a sin ngeingiatlo khat in computer sia hong sem gawp leh...\n-Music tawh kisai asin ngeilo, a kah ngeilo khat in music sang ah hong hilh leh...\n-Mawtaw hawl ngeilo leh a sin ngeilo khat in, mawtaw tawh tawh mawtaw hawl ding in hong kithawi leh...\n-A sinnna mah om zek leh...\n-A siamna mah om zek leh...\n-A sepna mah om zek leh...\n-A simna mah om zek leh...\nCih pen mi picingte kalsuan zia ahih man in "perfectionist" ihih zenzen loh hang in survival level ciang leh sustainable level ciang tawh i khantoh na ding zong system leh foundation hoih kisam a, tua ding in policy maker kisam in, tua ding in a tung a i gen teng akisam masa hong hi zeel hi.\nPosted by Taang Sianpu at 4:46 AM\nBangbang hi leh a kipawlna hong om phot leh ut mahmah ing ei....\nBorn a Zomi, die a Zomi: Critical analysis and mod...


url: =Ka Tuunnu Hong It Na Kiamngeilo\nLamdang ka sak mahmah khat kaneu laipek pan akipan atuunnu tawh kam kaki sel\nleh kanu kakha siat sak tam veipi tak hikhin napi kanu in hong it na leh hongngaih na\nkiam ngei hetloh pen lamdang kasa penpen hi.\nTuahsia in tuahpha leng bawi aw, vondeih aw, tawngaw, ci ahong sapden pen\nkanu ahih man in angei nadingin kakoih den hi.Ahi zongin ka nu tawh kigam la\nkanu in Sianmang kiang ah hongciah sanciang in luankhi tuibangkia in kasap kik nop\nhangin ka sam kik thei nawnhet kei hi.Kanu tawh kaki thuahlai ka ngaih hangin kila'\nkik theilo hi kisik in kaom hangin amawk napi ahih man in nu tetawh ihdam lai teng\nin nute lungkimsak ding lo buang bangmah ka kisik aom kei hi.\nkanu kaphawk na\n( a ) Tuun aw nasak min theibang lolo veng e melah kamuh loh ka tuun nu aw\nthangvan ah tuang kongtun ciangin vaibang hongdawn in aw ka tunnu aw ee....\n( b ) Vaibang hongdawn in maw ka tuunnu tungsian mang tawh vai ih hawmkhawp ni\nciangin tun ngai-in luankhi gialbang kia nawn lo ding haibang ngaklah naveng e tunnu aw ..\nTunu in phamnua ciang hongzot sanma in na tunlehzua lailungdam sak in maw lawmlehgual te\nkeilah katun nu tongdam kabil kha in zaza napi atatak in kazak nawtloh ciang in sim leitung\nkei ah dingin hamsa lua hi.Na kisik niciang in akhiat na omlo ding ahih man in ahun lai in\ndeihsak na tawh hih lai konggelh khia hi.\nNakhe Khai Dan Aman Hiam ?\nKhual ihzit ciangin ihkhual zit nuam leh nuamlo omhi.Ihkhualzit nop nipen ih lampai zongnuam mahmah hi.\nIh hih nop khat peuh zong ki zo zit2 mai hi.Nuam ahih man in nuam cih loh ding adang gen theih dan omlo hi. Zingsang zong ih zingtawh nuam leh ih omdan nuam in ih maizong tai mahmah hi.ih tha zong zang lek2 hi. Ki suak ta pha deuh himhim hi.\nTua mah bangin ei zong ih khekhai dan anuamhiam?Khekhai ih cihciang in lampai dan kalsuan dan anuam hiam?cih nazong ahihi.Ih zing thawh anop loh ciang in ahang khat aom na hi gige thei hi ihmut cimlo maw damloh na nei maw ? ngaihsut na tawmlua maw ect..ahang khat om hamtang hi.tua mah bangin ih leitung nuntak zia hongdal anoploh na khat aom leh tua hongdal pen banghang hiam ? cih ih kantel mahmah ding ki samkha dinghi.\n1. Pasian thu um napi ih muanzawh loh man maw ?\n2. Mi tawh ih ki thu tuah loh man maw ?\n3. Ei thu lo peuh mah thu ih sak loh man maw ?\n4.Ih ngaih sut na atawii luat man maw ?\n5. Thu ih kanloh man maw / Ih ngaih sut loh man maw ?\n6. Hong makaih ding ih neihloh man maw ?\n7. Ei leh ei ih kalsuan theih loh man maw ?\nCih bangin hongdal tuamtuam om kha dinghi.hih te bang cih bangin zo thei ding ih hihiam? Nangleh nangki ngaihsun inla hih atung anam 7 teng nazawh nak leh na khekhai dan hong nuam mahmah dinghi.\nNupa ki lungtuak\n*Nupa ki lungtuak khuakhat in zolo cih khanglui tein nagen uhhi. Sungte maien hilo in NUPA KI LUNGTUAK na hih theih nadingin nazi nulehpa, napasal nulehpa na IT sak kisam dinghi.\n*Nulehpa ngaihloh man in zi leh pasal akinei hi peuhmah lohi. Zi neilo, pasal neilo in innpi ah aomden in hile hang suanlehkhak neilo dinghi. Tua zilehpasal neilo in innpi ah aomte akam sia ahi zaw hi. Sangkah leh biaknavai tebel gentheih kei thukhat hi. Tua lo adangte bel nulehpa ngaihloh man hi masa lo in zileh pasal ih neihloh apha mawh ahihi.\n*Aki pasal sak pawlkhat in numei te lam bangmah in ngaihsun loin kazi kalei sa hi cihdan khat in tuakkha in azi nulehpa bangmah in simsak khawllo thei mawk hi. Pasal te in ih nuleh ihpa te ih ngaihmah bangin ihzi te in zong a nuleh apa na ngai mahmah ding uhhi.\n*Gamdang ah aom pasal pawlkhat bangin asungte pen huh dingin zong tuatcih thadah phone na ngawn ho nuamlo ahih kei leh huh sunsun leh zong 100/1 khawngbek in huh liangluang se cihbang omhi. Tuabang ding hi peuhmah lo hi. Anih in 100/100 ihhuh zawh kei leh zong 100/70 ciangpen kilawm kha dinghi. Numei te in nau akep manin pasal te na akisem thei na hi gige hi.\n*Ei nulehpa tuak ih ngaih mahbangin ihzi leh ihpasal te nulehpa ngaihsak ciat ni. Tuabang ahih nak leh NUPA KI LUNGTUAK ih suak zo dinghi. Ki IT na sumlehpaii hi masa lo napi ihhamsat ciangin sumpek khat na ngawn hongpia te ki IT in ki ngai ngaungau thei veve hi. Bek thamlo leitung Pasian ahih man un thupha nazong ahi uhhi.


url: =Dollar zakhat in ka hihna hong telsak! ~ Zomi Quavadis :: ZOMI DAILY\nposted on 27 July 2016 at 7:47 am UTC+9:30 Lomkholna: News, Zomi, ZomiQuavadis\nGitneih loh takin ka phone hong ging vauvau hi. “Hello” ka cih pah seisai leh ong hopihpa in “Tumahmah in Kawlpi vanlengtual ah mangkangte thum va dawn inla, tua thumte lakah a samsau numei pen nang kithuahpih ding ahihi. Amau pen Zogam sung en nuam a hong pai a hi uh hi. Limtak in na etpih in maw” hong ci hi. Kei zong “Hi ta vem!” cih kawmin ka mawtaw sitaat in Kawlpi vanlengtual lam ka zuan suk pah hi.\nAmun ka tun ciangin vanleng na tu khin a, vanlengtual pua ah mangkang numei samsau khat in a van teng tawh minute 20 sung dektak ong na ngak khin ahihlam ka theih ciangin ka kisuang simsim hi. Kimeltheihna ka bawl khit uh ciangin namdangte Hotel a hilo Zomi te Hotel ngiat Taungzalat Hotel ah tam bei ta leh ka tungsak hi. Zinmuakte zong mangpau na siam peuhmah uh hi. Ka Phone numbat ka piak khit ciangin “Na vaak nop peuh ciangin hong sam in maw” ciin ka ciahsan kik hi.\nA zingciangin hong sam pah a, ka mawtaw tawh paisuk in ka pi hi. Tuani pen Tedim Township sungah mun minthang zaw deuh teng ahi “Paha Sialkong, Gullu mual, leh Zozaang khuakhung mualdawn a Pu Pauboih mual akici leh a geia RCte singlamteh phuh agolpi zong ka etpih hi. Mangkangnu in thangah mahmah hi. A paina peuh manzaih kawikawi in, ong dotnop teng zong hong dongin Video zong ka kizaih pahpah uh hi.\nTua banah Zogam tuikhan laia tui kicingh pen zong ka etpih a, lamdangsa bilbel hi. Tuikhanna hanga gentuakte khuathak satna cihte zong ka etpih kawikawi hi. “Mun dangdang ka muhte sangin tua nong etpih teng thupisa zaw ingh. Ka lungsim hong su kha mahmah hi” hong ci bilbel hi. Bangci lam in a lungsim su kha hiam bel thei khang maw! Zozaang khuanawl a Tuitawnglui a cih zong a thu leh lui lamdang a hihna limtakin ka gen hi. Lamdang lah sa, zaaknop lah sa hiding hiven a mittang bang kia khia dektak zawzen hi. Mun thupi tampi ka etpih khit ciangin a nikhatna ka khin uh hi.\nTuani zan amah limtak tawlnga in kei ka innlam ah ka ciahto leuleu hi. A zingciangin Tedim lam ah ka kimasuan to leuleu uh hi. Zingsang lol ka hihman un Taingen ka tuntoh uh ciangin annek ding na om nai lo hi. Pasian thupha tawh gataamciim leh vaimimciim na om bilbel a, zasanvui sansitset tawh naptui tolh liangin kuang khat tuak ka viik uh hi. Lampi pen theihsa mah bangin Falam lamkaa dong vomto dilhdelh a, Tedim lam ka pial phei uh ciangin suanghum lak vive ah kising let-let in ka pai uh hi. Guahtui luang lo bilbel ahihmanin phadawm hi. Vui tam bilbel cih ding hi.\nThangmual ka tuntoh uh ciangin mangkangnu sam sangin ka sam na kaang zaw lianga ka kinuih sansan uh hi. Thangmual dawn ah khe tawh kahto in, a dawn tuaivum ka tun uh ciangin Titanic sunga danin a nunglam pan a khut nihte letsak in Thawnkham Zogam ngaih la ahi “Zogam aw ken hong ngai ingh, Zogam aw ken hong it ingh” cih la ka sakpih leh tha hong ngah peuhmah hi.\nMaan pong 100 bang ka kizaih zawzen uh hi. Tedim ka tun uh ciangin Zomi ansai khat ah a so velvel aksa Zohuan tui hawp in buhsihsa vatvat tawh ka ne khawm uh hi. Ka paina khempeuh vuah Zo- an vive bek ka neekpih hi. Tedim Sanginnpi te, biakinn hoihnono te zong ka etpih kawikawi hi. Tua panin Tonzang lamah ka pai leuleu uh hi.\nLampi bel theihsa hizel lel hi. Etpih ding teng khempeuh ka etpih khit ciangin Naakzang khaulei zong ka etpih a, letmat leiin khau tawh luigaal ka kaipih hi. Lam tawntungah mangkaangnu in “Nasia lua, Nasia lua” cici niloh hi. Bang lamah nasia sa hiam cih thu bel ka dong ngam kei hi. Tonzang ah kilehkik in Hotel ah ka giak sak a, kei bel Tonzang topa tawh kimeltheih ka hihmanin a inah ka giak hi. A zingciangin Kawlpi ah ka kilehkik uh hi.\nLam kaalah Khaikaam University ka etpih hi. Tutung bel “Nasia lua” tam cih lo hi. Bang ngaihsun ahiam thei keng, pau vet lo in khua dakdak mai hi. “Gim pian hi niteh maw” ka cih zong hong zaak tuak lo hi. Tawmvei ka om sung un a muhnop khollo hon khat mu man ka hihmanun ka mawtaw sitaat kik in ka ciahpih vingveng hi. A zingciang a ciah ding ahihmanin tua zan an ka ne khawm uh a, Zogam thu ka theih bangbang ka gen hi.\nZomi te’n MP guk ih neih manin lametna lianpi ih neih vai khawng ka genpih hi. Taungzalat Hotel innkhum zaangah tu khawm in khataang silsial ka en khawm uh a, thu tampi ka kikum khawm uh hi. Tutung bel nuihna tam nawn het lo hi. Nai 12pm hong saat petmah ciangin ciah dingin ka kithawi hi. Ka ciah ding ciangin “Zingciang hong kha kik hamtang in maw, ong ngak ding hing” hong ci hi.\nZingni hong suak a, zing niangtui ka dawn khit ciangin Taungzalat Hotel ah ka pai leh innkong ah aman nong na ngak khin hi. Vanlengtual lam ka zuan phei pah uh hi. Vanlengtual sung a lut ding ciangin ka khut hong len in ka liangko tungah tawmvei hong kingaisuk hi.\nTua khit ciangin a mitnuai kawm in “Hong phawk tak ning ei” hong cih khit ciangin nunghei nawn vet lo in hong lutsan vingveng hi. Mual a liam khit ciangin ka khut a hong humsak bang hiam cia ka et leh US Dollar zakhat ong pia na hi gige hi. Tua sum in nithum sung ka kithuahpih, thu leh la tampi ka kikuppih mangkang nungaknu a dingin zinlamlak (Tourist guide) khat lel ka hihlam hong kiphawk sak kik hi. By Zomi Quavadis\nPrevious: Zomi & Chin Bulphuh Taangthu Khialte ~ Zokhai\nNext: Vondeih Kep Ding – 36 (Pau Khan Kap)


url: =Kalaymyo ah Pasian nasem Pastor khat numei buanvai tawh thu kibawl :: ZOMI DAILY\nposted on 13 May 2018 at 12:48 am Lomkholna: Kalaymyo, Myanmar, News, Sawltak\nAkum acingnailo numeino 2 te zawhthawh thutawh abuan Pastor khat thongkiading in thu kibawlta cih Zalen Info pan kiza hi. Tua Pasian thugen in avak kawikawi Pastor pa ii aminpen Lal Biak Lar @ Lar Boih kici hi.\nTua Pastor Lal Biak Lar pen May 11 (Friday) ni in Kalaymyo aom thukhenzum Court ah numeibuan “Rape Case” akipan adang Case tuamtuam, akigawm in Case 4 tawh thu kibawl cih kiza hi.\nCourt ah Pastor pa thu akibawlna Case tepen numeibuan “Rape Case”, mikhat lauthawng sakna, mikhat ana in bawlna, hanciamna cihbang Case tuamtuam tawh thu akibawl ahihi. Tuateng lakah Rape Case pen asangpenpen hi a, kum 20 sungbang thong kiathei khading kici hi. Buan athuak numeino tezong kum acing nailo cisawnsawn ahih manin, thuliansem khading hi.\nTahan Police Station panin thunei khatin agenkhiatna ah tuni pen thu akibawlbek hipan hi. Maiah Court ah thusitna aomkik ciangin Pastor pa leh buan athuakte sitcianna kineiding hi ci’n genkhia hi.\nTua Pastor Lal Biak Lar pen Kalay Myone, Letpanchaung khuasung aom ahihi. Falam khuasung aom numeino kum 15 aphakhin khatleh kum 14 aphakhin khat Pastor pa innah aom sungin Pastor pa’n zawhthawh thutawh nabuan cihi. Tuahangin numei te ii anu apa te’n Police Report bawl uh a, thu akibawl ahihi. Hongtungding May 25 ni ciangin Court ah thusitna omkikding cih kiza hi.\nMore: Pastor khatin tading in akep numei khat zahmawhvai tawh bawlsia in kiman\nMalaysia ahzong Kawlgam panin azin vakkawnsia khatin numei te sawksakthei cihkhat bangkhat kigen hiauhiau. Bawng kineih bangdanin pasal takpi numei khattung ah atuang ngiangua, thungen lah hivanglak cihkhat bangkhat zong Facebook tungah kigen ngeingai ngeihi. Thugendan, tha ngahdan, nasepdan leh sawlna ngahdan atuamtuam hikhading a, kuamah ki mawhsakna omlo hi. Sawltak #zomidaily\nPrevious: I nisim nuntakna le Motivation ~ Tg Candle\nNext: Zomi leh Chin gamthumna tungsa te sungah apiangkhin thu\nTuicin Tun Nawn Loh Nading A Lim (Sign or Symbol)


url: =Kham lam i cihcih a to mah hi :: ZOMI DAILY\nposted on 22 June 2021 at 8:34 am Lomkholna: News, SuanghDal, Zomi\nKalaymyo pan Tedim a pai tote adingin Tedim lam pen a kham a to hi ding a, Tedim lam pan Kalaymyo a pai sukte adingin Kalaymyo pen a suk hi lel dinga kham hiau lo hi. Nangh to na cih hangin amau adingin a suk hi thei a, nangh suk na cih hangin amau adingin a to na hi thei hi. Thumaan na cih nop tengtang hangin thumaan gen cih pen maan khatin maan teta thei lo hi.\nTua ahih manin a maan pen cih bang om thei lo hi. Nang adingin maan na sak pen midangte adingin na maan lo lel thei hi, cih bangdaan khelkhel-a kithuhilhna nam pen tulai (liberal theology) khua hun luanzia hong hi mahmah ta-a, thu gen siam, thuhilh siam na cihcihte uh tua dante hi ta hi.\n“Thumaan pen cih bang om kei” cih nadingin hih Tedim le Kalaymyo – a pai sukte ading a suk, a paito te ading a kham cih bang ziau tawh gentehna pen gentehna dik hi lo hi. Qualified lo hi. Pai lam ah to, ciah lamah suk pen mikim in a theihsa hi.\nTedim lam pen khamlam (Khamgam) kici a, Kalaymyo lam pen zanglam (zanggam) kici hi. Zanggam lam pen pai suk bek tawh kitunga, Khamlam pen paitoh bek tawh kitung hi. Thumaan gen i cih pen ei ut banga gen hi loin a tual a omte’ omna mun tawh kisai-a gen kul den hi zaw hi.\nTedim pen kipai to beka kipai suk lo hi. Amah pen pai tohna mun ah a om hi a, Kalaymyo pen pai sukna mun ah a om ahi hi. Kalaymyo pen kipai suk beka, kipai to lo hi. Tua ahih manin Mi khempeuh adingin Tedim pai pen a to mah hi dinga, Kalaymyo pai pen a suk mah hi ding hi.\nMore: Tedim Khuamual Vaidawnna Talsuan Khuampi\nTedim kipai to. Kalaymyo kipai suk. Tua hi-a, Tedim lam pen a to hi cih mah mi khempeuh adingin a maanpen ahi hi. Thumaan khat bek om hi. Maan kawikawi lo hi. A pai suk te adingin a pai suk laitak a suk hi mah dinga, a pai to te adingin a pai toh lai tak a to himah ding hi. Ahi zongin Tedim lam pen mi khempeuh adingin a kham, khamgam, kham lam mah hizaw hi. Kham lam i cihcih! Evan. Suangh Dal\nPrevious: Ngap le Ngap, Pasal Takkheh! ~ Sia Pauno\nNext: ZIUSA Genvai lutnuamte theihsakna (July 2021)